钦定古今图书集成/理学汇编/学行典/第073卷 > 桓谭盐铁论 > 《颂贤》
## 钦定古今图书集成/理学汇编/学行典/第073卷 > 桓谭盐铁论 > 《颂贤》

大夫曰：“刚者折，柔者卷。故季由以强梁死，宰我以柔弱杀。使二子不学，未必不得其死。何者？矜己而伐能，小知而巨收。欲人之从己，不能以己之从人。莫视而自见，莫贾而自贵。此其所以身杀死而终葅醢也。未见其为宗庙器，睹其为世戮也。当此之时，东流亦安之乎？”

《文学》曰：“麒骥之挽盐车，垂头于太行，屠者持刀而睨
之。太公之穷困，负贩于朝歌也，蓬头相聚而笑之。当
此之时，非无远筋骏才也，非文王、伯乐莫知之贾也。
子路、宰我，生不逢伯乐之举，而遇狂屠，故君子伤之。
若由不得其死然，天其祝予矣。孔父累华督之难，不
可谓不义；仇牧涉宋万之祸，不可谓不贤也。”

大夫曰：“今之学者，无太公之能，骐骥之才，有以蜂虿介毒而自害也。东海成颙、河东胡建是也。二子者以术蒙举，起卒伍，为县令，独非自是，无与合同。引之不来，推之不往，狂狷不逊，忮害不恭，刻轹公主，侵陵大臣。知其不可而强行之，欲以干名。所由不轨，果没其身，未睹功业所至，而见两观之殃。身得重罪，不得以” 寿终。徼而以为知，讦而以为直，“不孙” 以为勇，其遭难固亦宜也。

《文学》曰：“二公怀精白之心，行忠正之道，直己以事上，
竭力以徇公，奉法推理，不避彊御，不阿所亲，不贵妻
子之养，不顾私家之业，然卒不免于嫉妒之人，为众
枉所排也，其所以累不测之刑而功不遂也。夫公族
不正则法令不行，股肱不正则奸邪兴起。赵奢行之
平原，范雎行之穰侯，二国治而两家全。故君过而臣
正，上非而下讥。”大臣正，县令何肯不取诸己而行非
于人？执政之大失也。夫屈原之沈渊，遭子椒之谮也；
管子得行其道，鲍叔之力也。今不睹鲍叔之力，而见
汨罗之祸，虽欲以寿终，恶其能得乎？